[Foto’s] ‘Dief’ lewend begrawe‘n Skermskoot uit ‘n video wat van die voorval gemaak is. ŉ Man wat van diefstal beskuldig is, is vandeesweek aangerand en toe lewend begrawe. Brig. Leonard Hlathi, polisiewoordvoerder in Mpumalanga, het gesê die voorval het Maandag in Bosbokrand plaasgevind. “ŉ Man van Dwarsloop Trust het na bewering ware van ŉ sakeman gesteel. Die sakeman het die man tot by sy huis agtervolg, waar hy die gesteelde ware gevind het,” het Hlathi gesê. “Die sakeman het die vermeende dief na sy sakeperseel geneem waar hy die man gedwing om ŉ gat te grawe.” Die sakeman het die verdagte aangerand, in die gat gestamp en dit toegegooi dat net sy bolyf uitgesteek het. Hy is toe verder voor omstanders aangerand. Albei mans het ná die voorval aanklagtes teen mekaar by die Bosbokrand-polisiestasie aanhangig gemaak. ŉ Saak van poging tot moord en ŉ saak van diefstal is geopen. Die mans is net daar in hegtenis geneem en aangekla. Die twee het Donderdag in die Mapulaneng-landdroshof verskyn, maar die saak is van die rol geskrap nadat albei partye hul sake teruggetrek het.